Jozef Šimko

JUDr. Jozef Šimko (* 22. január 1951, Rimavská Sobota) je poslanec Národnej rady Slovenskej republiky a od roku 2010 primátor Rimavskej Soboty. Od roku 2013 je poslancom krajského zastupiteľstva Banskobystrického samosprávneho kraja. V novembri 2013 oznámil svoj zámer kandidovať za prezidenta v prezidentských voľbách 2014. Vo voľbách nepostúpil do druhého kola. V komunálnych voľbách v roku 2018 kandidoval na primátora Rimavskej Soboty ako nezávislý kandidát. V roku 2020 kandidoval a bol zvolený do NRSR za ĽSNS. V auguste 2021 zo strany vystúpil kvôli názorovým nezhodám v súvislosti s pandémiou koronavírusu a bol nezaradeným poslancom.  V septembri 2022 sa pripojil do poslaneckého klubu SME RODINA.

Životopis 
Narodil sa 22. januára 1951 v Rimavskej Sobote. Pochádza z malej obce Sútor v rimavskosobotskom okrese. Študoval na Dôstojníckej škole Verejnej bezpečnosti a neskôr na Fakulte vyšetrovania VB v Bratislave, kde získal titul JUDr. Bol prednostom Okresného úradu v Rimavskej Sobote. Pôsobil ako podpredseda Hnutia za demokraciu (HZD), ktoré založil Ivan Gašparovič. V prezidentských voľbách v roku 2004 pracoval v tíme budúceho víťaza Ivana Gašparoviča.

Politická činnosť

Kandidatúra za prezidenta 
Svoju kandidatúru do prezidentských volieb 2014 ohlásil 19. novembra 2013 ako 12. z kandidátov. Jozef Šimko je podporovaný Stranou moderného Slovenska, ktorá mu aj pomáhala so zberom potrebných podpisov. V prvom kole voľby nakoniec získal 4 674 hlasov (0,24 % z odovzdaných hlasov) a zo 14 kandidátov skončil na 13. mieste.

Kritika 
V roku 2018 nepovolil neziskovej organizácii Post Bellum, aby v Rimavskej Sobote prezentovala výstavu Príbehy 20. storočia s tematikou holokaustu. Táto výstava bola už predtým kritizovaná inými členmi krajne pravicovej ĽSNS kvôli osudu Štefánie Lorándovej, ktorá zachránila stovky životov, no nimi bola označená za „sionistku“ a extrémistku. Mesto najprv neudalo dôvod, následne požiadalo o zaplatenie poplatku viac než 2000 €, čo organizácia odmietla, keďže výstava bola nezisková. Ponuka nebola na základe viacerých indícií v zastupiteľstve prerokovaná a primátor následne napísal osobne vyjadrenie, že „výstava nie je vhodná.“ Toto vyjadrenie neskôr poprel. Umiestnenie výstavy v meste bolo napokon prerokované a povolené bez potreby zaplatiť uvedený poplatok, avšak až vo februári 2020.

V novembri 2019 sa mestské zastupiteľstvo v Rimavskej Sobote uznieslo na znížení platu primátora o viac než 1000 €, pretože, ako uviedol poslanec Roman Vaľo (autor návrhu): „Primátor dlhodobo neplní uznesenia mestského zastupiteľstva a podľa nášho názoru týmto brzdí rozvoj mesta. Svoju nečinnosť vysvetľuje ako chybu poslancov. Po druhé, odmietol dotáciu 800 tis. eur na realizáciu priemyselného parku aj napriek schválenému a platnému uzneseniu. Svojím svojvoľným rozhodnutím podľa nášho názoru zobral Soboťanom šancu na dobrú prácu a vyšší plat. Po tretie, podľa nášho názoru je dlhodobo pasívny pri získavaní mimorozpočtových zdrojov. Mesto nemá možnosť rozvíjať sa, nemožno ho tak zachrániť pre naše deti. Po štvrté, podľa nášho názoru je postup vedenia mesta pri verejnom obstarávaní netransparentný a bolo aj poukázané na množstvo závažných pochybení. Soboťania majú právo na efektívne a zákonné nakladanie s ich peniazmi.“ Primátor na to reagoval slovami „Tých pár eur mne neublíži“, no napriek tomu odmietol rozhodnutie podpísať.

Vo februári 2020 bol organizáciou Transparency International kritizovaný, že zneužíva mestské noviny Gemerské zvesti na svoj prospech a na propagáciu ĽSNS. Dvojtýždenník sa tak v rebríčku TIS umiestnil ako druhý najhorší v rámci regionálnych novín na Slovensku. Kritika bola reakciou na číslo z januára 2020, kde v dvojstranovom príhovore starostu nechýbala ostrá kritika opozičných poslancov, pričom oni sami nedostali v novinách priestor na vyjadrenie. Na stránkach mesačníka nechýba kritika liberalizmu ani otvorená propagácia ĽSNS.

V marci 2020 bol niektorými mestskými poslancami obvinený zo stavania čiernych stavieb na mestskom pozemku v rekreačnej oblasti Kurinec - Zelená voda, na čo reagoval predložením stavebného povolenia. Poslanci nechali na uvedenú stavbu vypracovať znalecký posudok, ktorý potvrdil, že stavba presahuje aj na mestský pozemok a je teda nelegálna. Aby to zakryl, uzavrel podľa tvnoviny.sk medzi mestom a svojou firmou nájomnú zmluvu, čo podľa zákona nesmie. Na zverejnené skutočnosti odmietol reagovať, až pár dní nato sa prostredníctvom portálu sobotník.sk vyjadril, že „stavbu realizoval jeho syn a projektoval geodet“, pričom „kauzu vníma ako politický útok na svoju osobu.“

V apríli 2023 sa v médiách „pochválil“ menom investora Winkelmann, ktorý príde do štátneho priemyselného parku v Rimavskej Sobote. Napriek tomu, že existujú dve firmy tohto mena (a primátor nešpecifikoval, ktorá z týchto firiem to je), podľa ministra hospodárstva Karola Hirmana mohol tento krok ohroziť samotný príchod investora.

Pandémia COVID-19 
V októbri 2020 počas pandémie koronavírusu nariadil napriek nariadeniam vlády počas októbrového núdzového stavu mestskej polícii v Rimavskej Sobote, aby nekontrolovala a nepokutovala ľudí, ktorí počas Pamiatky zosnulých porušia zákaz vychádzania a pôjdu na cintorín. Za to si vyslúžil kritiku od ministra vnútra Romana Mikulca. Sám sa pár mesiacov na to nezúčastnil mestského zastupiteľstva (15. 12. 2020) kvôli pozitívnemu testu na COVID-19. Išlo o pokračovanie zasadnutia, na ktorom ostro reagoval na kritiku poslancov z dôvodu neuverejnenia kritického článku v dvojtýždenníku Gemerské zvesti. Jozef Šimko však má k očkovaniu proti ochoreniu COVID-19 pozitívny postoj, čím sa názorovo odlišuje od ostatných členov ĽSNS. Pri otváraní vakcinačného centra v Rimavskej Sobote vyhlásil, že očkovanie je jediný spôsob, ako poraziť COVID a jeho odlišný názor na očkovanie bol aj jedným z dôvodov jeho odchodu zo strany v auguste 2021.

Referencie 

Kandidáti na prezidenta Slovenskej republiky (2014)
Primátori slovenských miest
Poslanci NR SR (2020 – 2023)
Osobnosti zo Sútora